Document ID: 32013R0680

NARIADENIE RADY (EÚ) č. 680/2013
z 15. júla 2013,
ktorým sa mení nariadenie (EÚ) č. 1259/2012 o rozdelení rybolovných možností podľa protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskou úniou a Mauritánskou islamskou republikou na obdobie dvoch rokov
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 43 ods. 3,
so zreteľom na návrh Európskej komisie,
keďže:
(1)
Rada prijala 30. novembra 2006 nariadenie (ES) č. 1801/2006 o uzavretí Dohody o spolupráci v sektore rybolovu medzi Európskym spoločenstvom a Mauritánskou islamskou republikou (1) (ďalej len „dohoda o spolupráci“).
(2)
Nový protokol, ktorým sa stanovujú rybolovné možnosti a finančný príspevok podľa dohody o spolupráci (ďalej len „nový protokol“), sa predbežne vykonáva od dátumu jeho podpisu 16. decembra 2012 v súlade s rozhodnutím Rady 2012/827/EÚ (2). Novým protokolom sa plavidlám EÚ poskytujú rybolovné možnosti vo vodách, v ktorých Mauritánia vykonáva svoju zvrchovanosť alebo svoju súdnu právomoc, pokiaľ ide o rybolov. Rybolovné možnosti poskytnuté Únii na základe nového protokolu boli vymedzené v nariadení Rady (EÚ) č. 1259/2012 (3).
(3)
Zmiešaná komisia Európskej únie a Mauritánie (ďalej len „zmiešaná komisia“) zriadená podľa článku 10 dohody o spolupráci prijala 20. februára 2013 v súlade s článkom 4 nového protokolu opatrenia, ktoré vyžadujú posúdenie rybolovných možností. Zahŕňajú opatrenia nového rozdelenia rybolovných možností medzi kategórie 5 (plavidlá so záťahovými sieťami na lov tuniakov) a 6 (plavidlá na lov tuniakov udicami a plavidlá s dlhými lovnými šnúrami na lov na hladine).
(4)
Nariadenie (EÚ) č. 1259/2012 by sa preto malo zmeniť. Vzhľadom k tomu, že rozhodnutie zmiešanej komisie sa uplatňuje od 20. februára 2013, toto nariadenie by malo nadobudnúť účinnosť okamžite po jeho uverejnení a malo by sa vykonávať od 20. februára 2013,
PRIJALA TOTO NARIADENIE:
Článok 1
V článku 1 ods. 1 nariadenia (EÚ) č. 1259/2012 sa písmená e) a f) nahrádzajú takto:
„e)
Kategória 5 - plavidlá so záťahovými sieťami na lov tuniakov
Španielsko
17 povolení
Francúzsko
8 povolení
f)
Kategória 6 - plavidlá na lov tuniakov udicami a plavidlá s dlhými lovnými šnúrami na lov na hladine
Španielsko
18 povolení
Francúzsko
1 povolenie“.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 20. februára 2013.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. júla 2013

Labels: 18
15
5
6